Αλβανοί μετανάστες στην Ελλάδα

Μετά την πτώση του κομμουνισμού στην Ανατολική Ευρώπη στα τέλη της δεκαετίας του '80 και τις αρχές της δεκαετίας του '90, ένας μεγάλος αριθμός οικονομικών προσφύγων και μεταναστών από χώρες της Ανατολικής Ευρώπης όπως η Αλβανία, η Βουλγαρία, η Ρουμανία, η Γεωργία, η Ουκρανία, η Πολωνία και η Ρωσία έφθασαν στην Ελλάδα, κυρίως ως παράτυποι μετανάστες, για να βρουν εργασία. 

 Ιστορικό 
Οι Αλβανοί, σύμφωνα με εκτιμήσεις, αποτελούν το 60–65% του πληθυσμού μεταναστών στην Ελλάδα. Σύμφωνα με επίσημα δεδομένα (2023), υπήρχαν 285.483 νόμιμοι μετανάστες με αλβανική υπηκοότητα στην Ελλάδα, ενώ μεγάλος αριθμός είχε λάβει ελληνική ιθαγένεια μέσω πολιτογράφησης. Η απόκτηση της ελληνικής ιθαγένειας (ειδικά της πρώτης γενιάς) και οι διακρίσεις λόγω καταγωγής αποτελούν μερικά από τα πιο σημαντικά ζητήματα της κοινότητας.

Η έλευση περίπου 100.000 Αλβανών μεταναστών επηρέασε καταλυτικά την Ελλάδα διαμορφώνοντας τον χαρακτήρα της στα τέλη του 20ού αιώνα. Τριάντα χρόνια μετά, η αλβανική κοινότητα αποτελεί την πολυπληθέστερη και πιο ενσωματωμένη ομάδα μεταναστών στη χώρα, ενώ, σύμφωνα με τους υπολογισμούς, οι μεικτοί γάμοι Αλβανών και Ελλήνων ξεπερνούν πλέον τις 22.000. Σύμφωνα με έρευνα, μεγάλος είναι ο αριθμός των Ελλήνων (80%), που πιστεύουν ότι τα παιδιά των Αλβανών μεταναστών, που μεγάλωσαν στην Ελλάδα και πήγαν σχολείο εκεί, είναι πλήρως ενσωματωμένα στην ελληνική κοινωνία.

Τα διαθέσιμα στατιστικά στοιχεία επιβεβαιώνουν ότι σημαντικός αριθμός τόσο Ελλήνων όσο και δεύτερης γενιάς μεταναστών (πολλοί με ελληνικό διαβατήριο) έχει μετεγκατασταθεί σε άλλες ευρωπαϊκές χώρες. Σύμφωνα με την Eurostat (2023) την περίοδο 2012-2021, 1.023.307 Έλληνες πολίτες έχουν μετοικήσει στη Γερμανία και το Ηνωμένο Βασίλειο. Από αυτούς το 30%-40% εκτιμάται ότι είναι νέοι δεύτερης γενιάς μετανάστες αλβανικής καταγωγής.

 Επίδραση στην Ελληνική Οικονομία 
Οι Αλβανοί μετανάστες έχουν διαδραματίσει σημαντικό ρόλο στην ελληνική οικονομία ιδιαίτερα καλύπτοντας ελλείψεις εργατικού δυναμικού σε τομείς όπως οι κατασκευές, η γεωργία και οι οικιακές υπηρεσίες, συμβάλλοντας παράλληλα στην οικονομική ανάπτυξη της χώρας. Παράλληλα, ένα σημαντικό ποσοστό Ελλήνων, περίπου το 78%, αναγνωρίζει τις θετικές οικονομικές συνεισφορές των Αλβανών μεταναστών και πιστεύει ότι συμβάλλουν θετικά στην οικονομική ανάπτυξη της Ελλάδας. 

Έρευνες δείχνουν ότι οι Αλβανοί εργαζόμενοι κυρίως δημιούργησαν νέες θέσεις εργασίας (λόγω χαμηλού κόστους εργασίας και αύξησης ζήτησης για αγαθά και υπηρεσίες) και σημαντικοί τομείς της οικονομίας όπως ο κατασκευαστικός τομέας γνώρισαν σημαντική άνθηση (Λαμπριανίδης και Λυμπεράκη, 2005; Κόντης, 2006). Έρευνα έχει δείξει τη θετική συνεισφορά της μετανάστευσης στην αγορά εργασίας και συνολικά στην οικονομική ανάπτυξη (Κόντης, 2006).  Η συνεισφορά των Αλβανών μεταναστών στα ταμεία κοινωνικής ασφάλισης επίσης αποτέλεσε ένα «φιλί ζωής» στην κοινωνική ασφάλιση (Ρομπόλης, 2007). 

Οι επιχειρήσεις που έχουν ιδρυθεί από μέλη της κοινότητας αποτελoύν μακράν την πολυπληθέστερη ομάδα αλλοδαπών επιχειρηματιών στο Επαγγελματικό Επιμελητήριο Αθηνών. Η επιχειρηματική αυτή δραστηριότητα δεν αποτελεί μόνο πηγή εισοδήματος, αλλά και φορέα καινοτομίας, δικτύωσης και διαπολιτισμικής συνεργασίας, λειτουργώντας παράλληλα ως κρίκος συνεργασίας για Ελληνες επιχειρηματίες που θέλουν να δραστηριοποιηθούν στην Αλβανία.. 

 Πρόσωπα 
Γνωστοί Έλληνες αλβανικής καταγωγής είναι μεταξύ άλλων οι Ελίνα Τζένγκο, Ελένη Φουρέιρα, Νίκος Γκέλια, Μάριος Βρουσάι, Claydee, Κώστας Νικούλι, Ένκε Φεζολλάρι, Μάριος Μανούσι.

 Παραπομπές 

 Περαιτέρω ανάγνωση 



 Ρoμπόλης, Σ. (2007). Η μετανάστευση από και προς την Ελλάδα, Αθήνα: εκδόσεις Επίκεντρο.
 Λαμπριανίδης, Λ. και Λυμπεράκη, Α. (2005). Αλβανοί μετανάστες στη Θεσσαλονίκη. Αθήνα: Πατάκης.
 Kόντης Α, (2006). Οι οικονομικές επιπτώσεις της απασχόλησης των μεταναστών κατά τη διάρκεια της τελευταίας δεκαετίας στο Ακαθάριστο Εθνικό Προϊόν. Αθήνα: Πανεπιστήμιο Αθηνών.

 Εξωτερικοί σύνδεσμοι 

 Vidali, Maria. "Living in a Policy Vacuum: The Plight of Albanian Immigrants in Greece". Central Europe Review, 1999-11-15

Κατηγορία:Αλβανοί στην Ελλάδα
Κατηγορία:Αλβανοί μετανάστες στην Ελλάδα